"สรรพากร" ให้ลดภาษี2เท่าจ้างคนแก่ทำงาน
กรมสรรพากรเตรียมออกประกาศให้ผู้ประกอบการที่จ้างผู้สูงอายุตั้งแต่60ปีขึ้นไป นำรายจ่ายมาหักภาษีได้ 2 เท่า
24 พ.ค. 2559

กรมสรรพากรเตรียมออกประกาศให้ผู้ประกอบการที่จ้างผู้สูงอายุตั้งแต่60ปีขึ้นไป นำรายจ่ายมาหักภาษีได้ 2 เท่า
นายประสงค์ พูนธเนศ อธิบดีกรมสรรพากร เปิดเผยว่า กรมสรรพากรอยู่ระหว่างการออกประกาศให้ผู้ประกอบการที่จ้างผู้สูงอายุตั้งแต่ 60 ปีขึ้นไป สามารถนำรายจ่ายมาหักภาษีได้ 2 เท่า ซึ่งเป็นมาตรการถาวร เพื่อสนับสนุนนโยบายของรัฐบาลในการดูแลคนสูงอายุ เนื่องจากประเทศกำลังก้าวสู่สังคมผู้สูงอายุและรัฐบาลมีภาระในการดูมากขึ้น
ทั้งนี้ คาดว่าในอนาคตรัฐบาลก็จะปรับการจ่ายเงินให้กับคนชรา โดยผู้ที่มีรายได้หรือมีฐานะดีร่ำรวย จะไม่ได้เงินเบี้ยยังชีพอีกต่อไป เพื่อประหยัดเงินนำไปใช้ช่วยเหลือดูแลสังคมด้านอื่นๆ ที่ยังต้องใช้เงินอีกมาก เช่น เรื่องสาธารณสุข หรือ การศึกษา เป็นต้น
นายประสงค์ กล่าวว่า กรมสรรพากรยังเตรียมออกประกาศให้ผู้ประกอบการที่เข้าระบบบัญชีเดียว โอนทรัพย์สินที่ยังอยู่นอกบัญชี ให้เข้ามาอยู่ในระบบให้ถูกต้อง ซึ่งโครงการบัญชีเดียวถือว่าได้รับการตอบรับดีมาก มีผู้ประกอบการมาลงทะเบียนถึง 4.3 แสนราย คิดเป็น 100% ของผู้ประกอบการที่อยู่ในข่ายมาลงทะเบียนทำบัญชีเดียวได้ ในจำนวนนี้ 80% เป็นผู้ประกอบการเอสเอ็มอี ได้รับสิทธิเศษไม่ลดหย่อนการเสียภาษีให้อีกด้วย
นอกจากนี้ กรมสรรพากรยังมีแผนเชิญผู้ประกอบการที่แบ่งไว้ประมาณ 12 กลุ่ม ประเภทอุตสาหกรรม เข้ามารับฟังการลงบันทึกรายรับรายจ่ายให้ถูกต้อง โดยจะเริ่มจากผู้ประกอบการร้านทองเป็นอันดับแรก หลังจากนั้นก็จะเป็นกลุ่มบริการร้านค้าโรงแรม กลุ่มบริการขนส่ง เป็นต้น